Tolong jelaskan mengenai Sejarah dari Sekolah Kebangsaan Kuala Kebulu dalam bahasa melayu

SK Kuala Kebulu telah ditubuhkan sekitar tahun 1963. Di awal penubuhannya adalah atas hasil rundingan dan perbincangan Masyarakat Jelalong yang terdiri daripada Kaum Penan dan Kaum Iban.  Pengasas sekolah ini ialah Encik Kuang Anak Enggang dan Tuai Rumah Rinting Anak Ujap. Penubuhan sekolah ini telah disokong oleh Tuan Adam berbangsa British sebagai Pegawai Pejabat Kerajaan Bintulu, Encik Awang Jaya Bin Pengeran Tajuddin, Pegawai Bintulu District Council, Encik Abok Anak Jalin, Penghulu Kawasan Kemena dan Encik Jilan Anak Ujang (Bapa kepada Datuk Celestine Ujang). Pada ketika itu, SK Kuala Kebulu hendak ditubuhkan di Nanga Kebulu.Tetapi atas beberapa faktor tertentu, tapak sekolah ini dipindahkan ke hulu sedikit. Ia terletak di Sungai Satik tetapi masih mengekalkan nama asalnya.  Manakala dalam mendirikan bangunan sekolah berasaskan kayu dan beratapkan rumbia, penduduk sekitar Jelalong bergotong–royong untuk menyiapkannya.

Sekitar tahun 80-an, barulah ada penambahbaikan terhadap keadaan fizikal bangunan dan kemudahan di sekolah ini. SK Kuala Kebulu terletak di hulu Sungai Jelalong, di Daerah Kecil Sebauh.  Kategori penempatan di bawah kesukaran, SK Kuala Kebulu merupakan sekolah Pedalaman 3.  SK Kuala Kebulu jugadikategorikan sebagai Sekolah Kurang Murid (SKM) Gred A.

Perjalanan ke  SK Kuala Kebulu adalah menggunakan pengangkutan sungai dari Bandar Bintulu yang memakan masa lebih kurang 5 jam atau menggunakan jalan raya dari Bandar Bintulu ke Kem Goodwood, Tubau yang memakan masa lebih kurang 2 jam kemudian menggunakan pengangkutan sungai (bot panjang) yang memakan masa lebih kurang 2 jam (bergantung kepada paras air).

Murid- murid yang menuntut di SK Kuala Kebulu terdiri daripada anak-anak penduduk dari 10 buah rumah panjang.Dan kini jumlah rumah panjang meningkat kepada 12 buah rumah panjang.  Mereka adalah daripada keturunan Penan dan Iban.  Perjalanan murid-murid ke sekolah menggunakan perahu yang mengambil masa sehingga 7 jam terutamanya murid dari kawasan Ulu Bayan.

Kebanyakan daripada ibu bapa yang menghantar anak-anak ke sekolah adalah dari kalangan yang mempunyai taraf sosio ekonomi yang mendapat punca pendapatan daripada hasil  menanam padi, tangkapan ikan di sungai, memburu di hutan dan bekerja di kem-kem pembalakan yang berhampiran.  Dari segi pendidikan pula, rata-rata di kalangan ibu bapa murid-murid mempunyai tahap pendidikan yang rendah. Oleh itu, adalah amat mencabar bagi pihak sekolah untuk mentransformasikan cara berfikir ibu bapa dan murid-murid supaya menerima Dasar Pendidikan Negara.  Maka peranan seorang guru dalam memberi kesedaran tentang kepentingan pendidikan amat perlu disamping dalam memasyarakatkan kaum masyarakat di Jelalong.